Rådets konklusioner

af 5. juni 2001

om den epidemiologiske situation med hensyn til variant Creutzfeldt-Jakobs sygdom (vCJD) og en proaktiv strategi for zoonoser, navnlig overførbar spongiform encephalopati (TSE)

(2001/C 175/02)

RÅDET FOR DEN EUROPÆISKE UNION -

1. TAGER I BETRAGTNING, at der i de fleste medlemsstater i de seneste årtier er konstateret en signifikant stigning i antallet af anmeldte fødevarebårne sygdomme af zoonotisk oprindelse, herunder både nye og genopståede sygdomme.

2. TAGER I BETRAGTNING, at vCJD er en sygdom, som altid er dødelig, og som også rammer yngre mennesker.

3. UNDERSTREGER, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter.

4. MINDER OM meddelelsen fra Kommissionen om Det Europæiske Fællesskabs strategi på sundhedsområdet, hvori det understreges, at der skal sikres en korrekt forbindelse mellem aktionerne inden for rammerne af indsatsen på folkesundhedsområdet og sundhedsrelaterede inititativer på andre politikområder, og hvori Kommissionen erklærer, at den vil udvikle mekanismer til at sikre, at politikker og aktiviteter bidrager til sundhedsbeskyttelsen, samt om Kommissionens forslag til et folkesundhedsprogram.

5. MINDER OM konklusionerne fra Det Europæiske Råd i Nice den 7.-9. december 2000, hvori Det Europæiske Råd noterer sig de foranstaltninger, der allerede er truffet med henblik på bekæmpelse af BSE, og understreger, at der er behov for en øget indsats inden for humanmedicin og veterinærforskning med henblik på at sikre forebyggelse, diagnosticering og behandling af denne sygdom.

6. BEKRÆFTER PÅ NY, at det, som det fremgår af Rådets konklusioner af 14. december 2000 om BSE og den epidemiologiske situation med hensyn til variant Creutzfeldt-Jakobs sygdom, ønsker, at der gøres en indsats for at fastslå, hvilke følger BSE-epidemien har for menneskers sundhed.

7. MINDER OM Europa-Parlamentets og Rådets beslutning nr. 2119/98/EF om oprettelse af et net til epidemiologisk overvågning af og kontrol med overførbare sygdomme i Fællesskabet, herunder fødevarebårne sygdomme såsom vCJD og andre sygdomme, som overføres via ikke-konventionelle agenser.

8. GLÆDER SIG OVER den omfattende oversigt over europæisk forskning i TSE, som en gruppe af ledende eksperter nedsat af Kommissionen har forelagt, og som behandler styrken og svaghederne ved den europæiske forskning på dette område, idet denne oversigt kan danne grundlag for en indkredsning af vigtige spørgsmål, hvor der skal gøres en yderligere forskningsindsats.

9. MINDER OM, at Kommissionens forslag til sjette rammeprogram for forskning, teknologisk udvikling og demonstration 2002-2006 udpeger fødevaresikkerhed og sundhedsrisici som et prioriteret indsatsområde, herunder forskning i metoder til analyse og detektering af kemiske forureninger og sygdomsfremkaldende mikroorganismer, sundhedsvirkningen for mennesker af det anvendte dyrefoder og brug af ingredienser af forskellig oprindelse til dyrefoder samt epidemiologien vedrørende ernæringsbetingede sygdomme og arveanlæg.

10. MINDER OM Kommissionens direktiv 1999/82/EF og 1999/104/EF om ændring af bilagene til direktiv 75/318/EØF og 81/852/EØF med henblik på at minimere risikoen for overførsel af TSE gennem human- og veterinærmedicinske lægemidler (herunder naturlægemidler og homøopatiske lægemidler), direktiv 76/768/EØF om kosmetiske midler, direktiv 93/42/EØF om medicinske anordninger, og Rådets henstilling 98/463/EF om godkendelseskriterier for blod- og plasmadonorer.

11. MINDER OM Kommissionens forslag om fastsættelse af standarder for kvaliteten og sikkerheden ved tapning, testning, behandling, opbevaring og distribution af humant blod og blodkomponenter og om ændring af Rådets direktiv 89/381/EØF.

12. FINDER, at overvågning og forebyggelse af zoonoser, herunder TSE, kræver en proaktiv og koordineret strategi inden for folkesundhed, herunder epidemiologisk overvågning af tilfælde hos mennesker og hurtig vurdering af risikoen for menneskers sundhed.

13. UNDERSTREGER behovet for videnskabelig forskning i nye og genopståede sygdomme af zoonotisk oprindelse, herunder oprindelsen og den mulige overførsel af TSE-agenser, udvikling af metoder til at gøre TSE-agenser inaktive, kliniske og laboratoriemæssige diagnosticeringsmetoder vedrørende TSE og foranstaltninger til kortlægning af risikoen for iatrogen overførsel og udvikling af beskyttelseforanstaltninger mod eventuelle risici.

14. UNDERSTREGER betydningen af, at offentligheden er sig omfanget af de forskellige sundhedsrisici bevidst og således kan træffe informerede valg med hensyn til sådanne sundhedsrisici.

15. UNDERSTREGER behovet for, at offentligheden og de lægelige og socialmedicinske erhverv får tilstrækkelig orientering om risikoen for at undgå, at patienter med vCJD samt patienter med sporadisk eller arvelig CJD og beslægtede sygdomme stemples samt berøves passende lægelig og socialmedicinsk behandling.

16. TAGER I BETRAGTNING, at medlemsstaterne og Kommissionen yderligere bør fortsætte og udvide deres bestræbelser på at forebygge zoonoser, navnlig TSE. Det opfordrer medlemsstaterne til:

a) at sikre effektive og pålidelige epidemiologiske overvågningssystemer for tilfælde hos mennesker af zoonoser, herunder TSE

b) at fremme god praksis for at orientere offentligheden om risikoen for nye eller genopståede sygdomme såsom vCJD

c) at udveksle oplysninger og viden om god praksis for lægelig og socialmedicinsk behandling af patienter med CJD, herunder vCJD, og patienternes pårørende

d) at fremme koordineret forskning på området

e) at arbejde tæt sammen med Kommissionen og andre internationale fora som WHO, navnlig på ovennævnte områder.

Det opfordrer Kommissionen til:

a) at udvikle integrerede mekanismer for at sikre, at Fællesskabets relevante politikker og aktiviteter bidrager til beskyttelse af sundheden mod risici fra zoonoser, herunder TSE

b) at styrke og yderligere udvikle effektive og pålidelige strategier og metoder for forebyggelse af og kontrol med zoonoser, herunder TSE, på fællesskabsplan, navnlig inden for netværket for epidemiologisk overvågning af og kontrol med overførbare sygdomme, samt at udvikle metoder til vurdering af de risici for menneskers sundhed, der er forbundet med forskellige zoonoser, herunder TSE, og at tage sådanne vurderinger med i betragtning ved udviklingen af Fællesskabets politikker

c) at styrke og yderligere udvikle de eksisterende overvågningsmekanismer for vCJD på fællesskabsplan med henblik på fuldt ud at udnytte dataene om tilfælde hos mennesker inden for netværket for epidemiologisk overvågning af og kontrol med overførbare sygdomme i Fællesskabet for at forbedre vurderingen af risiciene for menneskers sundhed

d) navnlig inden for netværket for epidemiologisk overvågning af og kontrol med overførbare sygdomme at støtte udveksling af oplysninger og viden om god praksis for orientering af offentligheden om risikoen for nye og genopståede sygdomme som vCJD

e) at overveje foranstaltninger vedrørende sikkerheden i forbindelse med organer og stoffer af menneskelig oprindelse

f) at fremme sundhedsforskning inden for de relevante juridiske rammer, som bygger på oversigten over national forskning i TSE, især med hensyn til:

- oprindelse og mulig overførsel af TSE-agenser

- metoder og midler til at gøre TSE-agenser inaktive

- kliniske og laboratoriemæssige diagnosticeringsprocedurer for TSE, navnlig tidlige diagnosticeringsmetoder i forbindelse med tilgængeligt perifert væv

- kortlægning af risici for iatrogen overførsel og udvikling af beskyttelsesforanstaltninger mod eventuelle risici

- undersøgelse af mulige behandlinger

g) til stadighed i lyset af den foreliggende viden at revidere de beskyttelsesforanstaltninger, der træffes mod eventuelle risici for iatrogen overførsel via for eksempel lægemidler, kosmetiske produkter og medicinske anordninger, under anvendelse af forsigtighedsprincippet, når det er relevant

h) at støtte udveksling af oplysninger og viden om god praksis mellem medlemsstaterne med hensyn til foranstaltninger til udryddelse af risikoen og forbedring af forebyggelsen af eventuelle risici for iatrogen overførsel

i) at arbejde tæt sammen med andre internationale fora, navnlig WHO

j) at aflægge rapport til Rådet om disse spørgsmål så hurtigt som muligt.